open-index/open-wikipedia-markdown huggingface dataset:
Pollen (videopeli)

**P·O·L·L·E·N** (vaihtoehtoisesti: *P.O.L.L.E.N*) on suomalaisen Mindfield Gamesin peli. Peli on julkaistu Steam-palvelussa vuonna 2016 Windows-alustalle.

Peli tukee Oculus Rift virtuaalitodellisuuslaitteita ja sitä on mahdollista pelata myös ilman virtuaalilaseja.

Saturnuksen Titan-kuulle sijoittuvan *Pollenin* esikuviin kuuluvat tieteiselokuvan merkkiteokset *[[2001: Avaruusseikkailu (elokuva)|2001: Avaruusseikkailu]]* (1968), *[[Solaris (vuoden 1972 elokuva)|Solaris]]* (1972) ja *[[Kuu (vuoden 2009 elokuva)|Kuu]]* (2009). Pelissä on useita eri tarinalinjoja joita seurata, eikä peli pidä pelaajaa kädestä kiinni. Pelaajan pitää tutkia alueita, selvittää pulmia ja päästä tarinassa eteenpäin. Pelissä on muun muassa *[[Myst]]*-tyylisiä pulmia. Esikuvana toimi myös *[[Gone Home]]* -peli.

Pelin äänimaailman suunnittelivat Antti Laitinen ja Jarno Sarkula. 

## Arvioita

GameSpot antoi pelille pisteet 5/10 arvostelussaan.

## Lähteet

## Aiheesta muualla

* Pelin verkkosivut
Heikki Kalli

**Heikki Juhani Kalli** (s. 1938) on suomalainen tekniikantutkija. Hän oli vuodesta 1979 Lappeenrannan teknillisen korkeakoulun ydintekniikan apulaisprofessori ja vuodesta 1989 ydintekniikan professori. Hänen tutkimuskohteenaan oli ydinreaktoreiden käyttäytyminen onnettomuustilanteessa.

## Lähteet
Pythagoraan luola

**Pythagoraan luola** () on nimitys, jota käytetään eräästä luolasta Kérkis-vuorella Sámoksen saarella Kreikassa. Legendan mukaan filosofi ja matemaatikko Pythagoras asui ja opetti luolassa 500-luvulla eaa.

Pythagoraan luola sijaitsee Kérkis-vuoren kaakkoisrinteessä noin 300 metrin korkeudella merenpinnasta, länteen Marathókampoksen kylästä. Pythagoraan sanotaan vetäytyneen kaupungista luolaan piiloon saaren tyranni Polykrateen vihaa. Hänen kerrotaan sekä asuneen paikalla että opettaneen siellä oppilaitaan. Paikalla on myös lähde, josta filosofin kerrotaan ottaneen juomavetensä. Tieto siitä, että Pythagoras asui saarella jossakin luolassa, on peräisin antiikin ajalta ja tunnetaan Iamblikhoksen teoksesta *[[Pythagoraan elämä (Iamblikhos)|Pythagoraan elämä]]*. On kuitenkin mahdoton sanoa, onko kyseessä todella sama luola.

## Luolat ja kappelit

”Pythagoraan luolaksi” kutsutussa paikassa on oikeastaan kolme eri luolaa, joissa on useita haaroja ja ”huoneita”. Lisäksi paikalla on kaksi kappelia. Luolien lähelle johtaa autotie. Loppumatka, noin 200–300 metriä, on jyrkkenevää polkua.

**Pythagoraan luola**

Varsinainen Pythagoraan luola on luolista alin. Sinne johtaa erillinen pienempi polku, joka erkanee pääpolulta oikealle. Tämän vuoksi se jää monilta paikalla kävijöiltä kokonaan huomaamatta. Luolalle päästäkseen täytyy kiivetä noin 2,5 metriä ylös jyrkkää rosoista kalliota, mutta se onnistuu paikalla olevan köyden avulla. Luolan sisäänkäynti on ahdas. Sisällä luolassa on suurempi, alempi kammio sekä pienempi, ylempi kammio. Ylemmässä kammiossa on suuri ”ikkuna-aukko”, josta avautuu näköala etelään.

**Ágios Ioánnis Theológos**

Seuraavana, pääpolkua hieman Pythagoraan luolalle johtavan polun risteämästä ylöspäin, on Johannes Teologille (*Ágios Ioánnis Theológos*) omistettu kappeli.

**Panagía Sarantaskaliótissa ja sen luolat**

Vielä ylempänä pääpolkua, portaiden yläpäässä, on toinen kappeli, joka on omistettu ”Neljänkymmen portaan” Neitsyt Marialle (*Panagía Sarantaskaliótissa*). Se on rakennettu bysanttilaisella kaudella 1000-luvulla , kun alueella asui sinne turvaan vetäytyneitä munkkeja. Kappelin takana on kaksi luolaa, Panagía Sarantaskaliótissan luolat, joista vasemmanpuoleinen on pienempi ja oikeanpuoleinen suurempi. Luolat laskeutuvat jopa 90 metriä syvemmälle ja niissä on stalaktiitteja ja stalagmiitteja. Useimmat kävijät vierailevat näillä luolilla, koska ne ovat polun päässä ja helpommin saavutettavissa, ja siksi juuri ne esiintyvät usein ”Pythagoraan luolana”.

## Lähteet

## Aiheesta muualla
FTO-geeni

**FTO-geeni** näyttää nykytiedon valossa olevan painoindeksiin eniten vaikuttava geeni.

Lihavuus ei silti näytä juurikaan liittyvän geeneihin. Jopa homotsygoottina esiityvän FTO-geenin vaikutus painoon oli BMJ-lehden meta-analyysissä vain 0,9 kiloa, muussa tutkimuksessa 3 kiloa. Esimerkiksi Englannissa tyypillinen ylipaino on suuruusluokkaa 15-50 kiloa.

FTO-geenilla ei ollut yhteyttä painoon niillä, jotka harjoittivat liikuntaa keskimääräistä enemmän.

BMJ-lehden meta-analyysin mukaan FTO-geeni ei myöskään vaikuta ihmisen kykyyn pudottaa painoaan. Analyysin tutkimuksissa käytettiin ruokavaliota, liikuntaa ja lääkkeitä.

Tutkijoiden mukaan tämäkin tulos osoitti, että geenien sijaan elämäntavat ovat ratkaisevia painonhallinnassa, etenkin liikunta ja ruokavalio.

## Lähteet

## Aiheesta muualla
* "Lihavuusgeeni" ei estä laihtumista , Itä-Suomen yliopisto, 21.9.2016.
Afganistan kesäparalympialaisissa 2008

**[[Afganistan]]** osallistui Pekingin kesäparalympialaisiin vuonna 2008 yhden urheilijan joukkueella, eli kaikkien aikojen pienimmällä joukkueellaan. Kyseessä oli maan kolmas esiintyminen paralympialaisissa. 
Maan ainoa edustaja Mohammad Fahim Rahini toimi samalla myös joukkueen lipunkantajana avajaisissa sekä päättäjäisissä, eikä hän saavuttanut mitaleita.

## Joukkue
### Voimanosto
Maan ainoa edustaja Mohammad Fahim Rahini osallistui miesten alle 67.5-kiloisten voimanostokilpailuun muttei saanut tulosta aikaiseksi.

*Mohammad Fahim Rahini - Miesten alle 67,5 kg

## Lähteet
Afganistan kesäparalympialaisissa 2004

**[[Afganistan]]** osallistui Ateenan kesäparalympialaisiin vuonna 2004 kahden (alun perin kolmen) urheilijan joukkueella. Kyseessä oli maan vasta toinen esiintyminen paralympialaisissa. 
Maata edusti kisoissa pyöräilijä Qaher Hazrat ja pikajuoksija Mareena Karim. Myös toisen pikajuoksijan Sharifa Ahmadin piti osallistua kisoihin mutta hän ei lähtenytkään kisoihin. Mitaleita maa ei saavuttanut.

## Joukkue
### Pyöräily

*Qaher Hazrat - Miesten maantiepyöräilyn väliaikalähtö (Luokka:LC3)

### Yleisurheilu

*Mareena Karim - Naisten 100 metrin juoksu (Luokka:T46)

## Lähteet
Raimo Kantola (ammattiyhdistysjohtaja)

**Raimo Johannes Kantola** (13. helmikuuta 1940 Rantasalmi – 25. marraskuuta 2025 Helsinki) oli suomalainen ammattiyhdistysjohtaja ja sittemmin Työturvallisuuskeskuksen toimitusjohtaja. 

Kantola toimi sähköalalla ja tullin palveluksessa 1955–1969 ennen kuin hänestä tuli valtion henkilöstöjärjestö VTY:n toimitsija 1970. Vuosina 1983–1996 hän oli SAK:n johtotehtävissä, vuodet 1983–1991 kolmas puheenjohtaja ja vuodesta 1991 johtaja. Sittemmin hän oli Työturvallisuuskeskuksen toimitusjohtaja vuoteen 2000. Hän oli SDP:n ay-toimikunnan pitkäaikainen jäsen ja puolueyhdistyksensä puheenjohtaja 1999–2007. Hän julkaisi kirjan *Tulokahinoiden kaprokkimies* (2014).

## Lähteet
Kaprio (täsmennyssivu)

**Kaprio** tarkoittaa seuraavia:
Kaprio
* Kaprion luterilainen seurakunta, luterilainen seurakunta Inkerissä
* Kaprio maalaiskunta ja sen keskuskylä Leningradin alueella

## Suomalainen sukunimi
* Jaakko Kaprio (s. 1952), geneettisen epidemiologian professori ja akatemiaprofessori, Leo Kaprion poika
* Leo Kaprio (vuoteen 1935 *Molander*, 1918–1999), lääkäri ja professori, Maailman terveysjärjestön Euroopan-osaston johtaja.
Sonic Jam

**Sonic Jam** on Sonic Teamin kehittämä ja Segan julkaisema videopeli, joka julkaistiin Sega Saturnille Japanissa on 20. kesäkuuta 1997, Pohjois-Amerikassa 22. elokuuta 1997 ja Euroopassa 28. elokuuta 1997. Peli sisältää uudelleenjulkaistuna Sega Mega Driven 7 alkuperäistä Sonic-peliä. 

## Pelikokoelma
Pelit jotka sisältyvät tähän kokoelmaan ovat:
* *[[Sonic the Hedgehog (Mega Drive)|Sonic the Hedgehog]]* 1991
* *[[Sonic the Hedgehog 2]]* 1992
* *[[Sonic the Hedgehog 3]]* 1994
* *[[Sonic & Knuckles]]* 1994

Lisäksi kun valitaan *Sonic & Knuckles*, pelaajalla on mahdollisuus emuloida alkuperäisen kasetin "lock-teknologia" -toimintoa ja yhdistää *Sonic & Knuckles* johonkin kolmesta pelistä kokoelmassa. Tämä mahdollistaa seuraavien pelien pelaamisen:
* *[[Blue Sphere]]*
* *[[Knuckles in Sonic 2]]*
* *[[Sonic 3 & Knuckles]]*
Jorma Kallio (yritysjohtaja)

**Kyösti Jorma Kallio** (s. 1937) on suomalainen maatalousalan toimija, koulutukseltaan maatalous- ja metsätieteiden tohtori. Hän oli Valtion viljavaraston toimitusjohtaja 1987–1994. Sitä ennen hän oli vuosina 1977–1986 maa- ja metsätalousministeriön maatalousosaston osastopäällikkö. 

## Lähteet
James Carr

**James Carr** (13. kesäkuuta 1942 Coahoma, Mississippi – 7. tammikuuta 2001 Memphis) oli yhdysvaltalainen soullaulaja.

## Elämä ja ura

Carr syntyi baptistipapin perheeseen Coahomassa, Mississippissä ja kasvoi Memphisissä. Teini-ikäisenä hän alkoi laulaa paikallisilla klubeilla. Carr sai levytyssopimuksen Goldwaxilta vuonna 1965. Hänen ensimmäinen hittinsä oli ”You’ve Got My Mind Messed Up”. Carrin tunnetuin esitys on ”The Dark End of the Street”. Kappale on Dan Pennin ja Chips Momanin kirjoittama ja monen tunnetun laulajan levyttämä. Carr levytti sen ensimmäisen version vuonna 1966.

Carr kärsi masennuksesta ja katatonisista kohtauksista sekä käytti paljon lääkkeitä ja marihuanaa. Vaikeuksiensa seurauksena hänen uransa käytännössä loppui jo vuonna 1971. Carr yritti paluuta 1990-luvun alussa ja levytti vielä kaksi albumia.

Carr kuoli syöpään Memphisissä 7. tammikuuta 2001. Hänellä oli viisi lasta.

## Diskografia
### Albumit
* *You Got My Mind Messed Up* (1966)
* *A Man Needs a Woman* (1968)
* *Take Me To The Limit* (1991)
* *Soul Survivor* (1994)

### Singlet
* "You've Got My Mind Messed Up" (1966) 
* "Love Attack" (1966)
* "Pouring Water on a Drowning Man" (1966) 
* "The Dark End of the Street" (1967)
* "Let It Happen" (1967)
* "I'm a Fool for You" (duetto Betty Harrisin kanssa) (1967) 
* "A Man Needs a Woman" (1968) 
* "Life Turned Her That Way" (1968)
* "Freedom Train" (1969) 
* "To Love Somebody" (1969)

## Lähteet
Kirppupeli

**Kirppupeli** () on seurapeli, jossa kukin pelaaja yrittää saada omia nappuloitaan ”hyppäämään” kuppiin. Nappulaa painetaan hieman joustavaa alustaa (vaikkapa mattoa) vastaan esim. isommalla nappulalla. Sitten kirppu-nappulaa painavaa nappulaa siirretään sivulle ja kirppu hypähtää.

## Historia
Peli oli aluksi englantilainen aikuisten seurapeli. Joseph Assheton Fincher teki pelistä patenttihakemuksen 1888 ja haki tuotemerkkiä *Tiddledy-Winks* vuonna 1889. 1950-luvulta lähtien peliä on pelattu myös monimutkaisemmin kilpailullisin säännöin. Englannissa on vuonna 1958 perustettu pelijärjestö The English Tiddlywinks Association (ETwA). 

## Kirppupeli Suomessa

Peliä myytiin Suomessa jo vuonna 1892 nimellä *Tiddledy-Vinks.* Suomessa Sarvis on valmistanut peliä. Plaston tekemä sammakkopeli on kirppupelin muunnelma.

## Lähteet
Tappava ase (televisiosarja)

**Tappava Ase** (*Lethal Weapon*) on samannimiseen elokuvaan perustuva yhdysvaltalainen televisiosarja. Sen esittäminen aloitettiin Yhdysvalloissa Fox -kanavalla 21. syyskuuta 2016. Suomessa sarjaa voi seurata Viasatin Viaplay-palvelun kautta.

Fox kertoi toukokuussa 2019 sarjan jäävän kolmen tuotantokauden pituiseksi.

## Näyttelijät

## Lähteet

## Aiheesta muualla
* Virallinen sivusto  
*
Traaginen viikko

**Traaginen viikko** oli Katalonian maaseudulla heinäkuussa 1909 syntynyt kapina, jonka organisoi viinin vuokraviljelijöiden liike. Espanjan armeija kukisti kapinan, jossa kuoli toistasataa henkeä. 

Vuokraviljelijöiden (*rabassaire*) järjestäytyminen alkoi vuoden 1890 viinikriisistä. Heidän järjestönsä organisoitiin hyvin ja se oli valmis väkivaltaiseen toimintaan. Heidän tavoitteenaan oli saada vuokraajille turvatumpi asema vuokraehtoja parantamalla. Monet heistä pääsivätkin hyvään asemaan, lähes maanomistajan tasolle. Vuokraviljelijät kuuluivat kuitenkin Katalonian anarkistimieliseen työväenliikkeeseen, jossa oli suurta valtionvastaista tyytymättömyyttä, sillä valtion vastatoimet liikettä kohtaan olivat ankaria.

Traaginen viikko alkoi yleislakolla, joka oli suunnattu Espanjan reserviläiskutsuntoja vastaan. Valtio aikoi lähettää joukkoja Marokkoon sotimaan marokkolaisia vastaan. Kansaa ärsytti, että varakkaat saattoivat kutsunnoissa ostaa itsensä vapaiksi. Ärtymys johti kapinaan, joka syttyi ilman johtajia tai julkilausuttuja tavoitteita. Syntyi katumellakoita, tuhopolttoja ja työläiskomiteoita. Myös kirkko oli vihan kohteena ja kirkkorakennuksia tuhottiin. Ensimmäiset paikalle tuodut sotilasyksiköt koostuivat katalaaneista ja tunsivat solidaarisuutta kapinallisia kohtaan eivätkä halunneet ampua heitä kohti. Kapinan kukistajat oli tuotava armeijan yksiköistä muualta Espanjasta. Jälkiselvittelyissä 1&nbsp;700 henkeä joutui sotaoikeuteen syytettynä aseellisesta kapinasta. Viisi heistä sai kuolemantuomion ja teloitettiin.

## Lähteet
Boglárka Kapás

**Boglárka Kapás** (s. 22. huhtikuuta 1993 Debrecen) on unkarilainen uimari, joka on erikoistunut vapaa- ja perhosuintiin.

Kapás saavutti hopeaa 800 metrin vapaauinnissa Eindhovenin lyhyen radan EM-kilpailuissa 2010 ja voitti kultaa samalla matkalla Debrecenin EM-kilpailuissa 2012. Berliinin EM-kilpailuissa 2014 hän saavutti kolme mitalia; hopeaa 1&nbsp;500 metrin vapaauinnissa sekä pronssia 800 metrin vapaauinnissa ja 4×200 metrin vapaauintiviestissä.

Kazanin MM-kilpailuissa 2015 Kapás saavutti pronssia 1&nbsp;500 metrin vapaauinnissa maansa ennätysajalla 15.47,09. Netanyan lyhyen radan EM-kilpailuissa 2015 hän sai hopeaa 800 metrin vapaauinnissa ja pronssia 400 metrin vapaauinnissa.

Lontoon EM-kilpailuissa 2016 Kapás voitti neljä Euroopan mestaruutta; 400, 800 ja 1&nbsp;500 metrin vapaauinnissa sekä 4×200 metrin vapaauintiviestissä. Rio de Janeiron olympialaisissa 2016 hän saavutti pronssia 800 metrin vapaauinnissa maansa ennätysajalla 8.16,37 ja oli neljäs 400 metrin vapaauinnissa maansa ennätysajalla 4.02,37.

Budapestin MM-kilpailuissa 2017 Kapás sijoittui 1&nbsp;500 metrin vapaauinnissa neljänneksi sekä 400 ja 800 metrin vapaauinnissa viidenneksi. Lyhyen radan EM-kilpailuissa 2017 Kööpenhaminassa hän voitti kultaa 400 metrin vapaauinnissa ja saavutti hopeaa 800 metrin vapaauinnissa. Glasgow’n EM-kilpailuissa 2018 hän voitti kultaa 200 metrin perhosuinnissa ennätysajallaan 2.07,13.

Kapás voitti 200 metrin perhosuinnin maailmanmestaruuden Gwangjussa 2019 ajalla 2.06,78. 400 metrin vapaauinnissa hän oli kuudes. Budapestin pitkän radan EM-kilpailuissa 2021 hän saavutti 200 metrin perhosuinnissa kultaa ajalla 2.06,50, 4×200 metrin vapaauintiviestissä hopeaa sekä 400 metrin vapaauinnissa pronssia. Tokion olympialaisissa hän sijoittui 200 metrin perhosuinnissa neljänneksi. Budapestin MM-kilpailuissa 2022 hän oli 200 metrin perhosuinnissa seitsemäs. Dohan MM-kilpailuissa 2024 hän sijoittui 400 metrin sekauinnissa viidenneksi ja 200 metrin sekauinnissa kuudenneksi. Belgradin pitkän radan EM-kilpailuissa 2024 hän saavutti 200 metrin perhosuinnissa pronssia.

## Henkilökohtaiset ennätykset
### 50 metrin rata

### 25 metrin rata

## Lähteet

## Aiheesta muualla

*
Kalvassara

**Kalvassara** (*Carex pallescens*) on sarakasvien heimoon kuuluva monivuotinen ruohovartinen kasvilaji.

## Ulkonäkö
Kalvassara kasvaa löyhinä mättäinä ja se voi kasvaa noin 20–80 cm korkeaksi. Sen lehdet ovat lehtiruodittomat, vihreät ja muutaman millimetrin levyiset. Kalvassara on erilaistähkäinen sara, ja sen kukinto koostuu yhdestä hedetähkästä ja muutamasta emitähkästä. Hedetähkä on yleensä ruskehtava ja emitähkiä lyhyempi. Emitähkät ovat noin 1–2 cm pitkiä ja aluksi pystyjä sekä vaaleanvihreitä, mutta muuttuvat hedelmien kypsyessä nuokkuviksi ja ruskehtaviksi. Kalvassara on tuulipölytteinen ja se kukkii tavallisesti kesä-heinäkuussa.

## Levinneisyys ja elinympäristö
Suomessa kalvassara on yleinen etelässä, Pohjanmaan ja Kainuun eteläpuolella, ja selvästi harvinaisempi Lapissa. Kalvassara kasvaa monenlaisilla, kohtuullisen viljavilla kasvupaikoilla, kuten niityillä, pientareilla sekä metsissä.

## Lähteet
*Pinkka – Lajintuntemuksen oppimisympäristö

## Aiheesta muualla
*Suomen Lajitietokeskus: Kalvassara (''Carex pallescens'')
*Luopioisten kasvisto: Kalvassara (''Carex pallescens'')
*ITIS: ''Carex pallescens'' 
*United States Department of Agriculture (USDA): ''Carex pallescens''
Zimmermann

**Zimmermann** on ainakin seuraavien henkilöiden sukunimi:

*Arthur Zimmermann (1864–1940), Saksan ulkoministeri
*Bernd Alois Zimmermann (1918–1970), saksalainen säveltäjä
*Bernd Zimmermann (1946–2018), saksalainen matematiikan professori
*Christoph Zimmermann (s. 1968), sveitsiläinen Formula-autojen suunnittelija
*Christoph Zimmermann (s. 1993), saksalainen jalkapalloilija
*Dan Zimmermann (s. 1966), saksalainen rumpali
*Dominikus Zimmermann (1685–1766), saksalainen arkkitehti
*Eberhard August Wilhelm von Zimmermann (1743–1815), saksalainen luonnontutkija
*Egon Zimmermann (1939–2019), itävaltalainen alppihiihtäjä ja olympiavoittaja
*Hilde Zimmermann (1920–2002), itävaltalainen vastarintataistelija ja aktivisti
*Johann Baptist Zimmermann (1680–1758), saksalainen kirkkomaalari
*Markus Zimmermann (s. 1964), saksalainen rattikelkkailija
*Pekka Zimmermann (1876–1934), suomalainen varatuomari ja Viipurin kunnallispormestari
*Raquel Zimmermann (s. 1983), brasilialainen malli
*Robert Zimmerman, *Bob Dylan* (s. 1941), yhdysvaltalainen laulaja ja lauluntekijä, Nobelin kirjallisuuspalkinnon saaja
*Tabea Zimmermann (s. 1966), saksalainen alttoviulisti
*Udo Zimmermann (1943–2021), saksalainen säveltäjä
*Urs Zimmermann (s. 1959), sveitsiläinen maantiepyöräilijä
*Walter Zimmermann (s. 1949), saksalainen säveltäjä
*Wilhelm Zimmermann (1807–1878), saksalainen runoilija ja historiantutkija

## Muuta
*Zimmermann-sähke, vuoden 1917 diplomaattisen skandaalin aiheuttaja
Peter Ruzicka

**Peter Ruzicka** (s. 3. heinäkuuta 1948 Düsseldorf) on saksalainen säveltäjä ja kapellimestari. Hänen sävellysopettajiaan olivat Hans Werner Henze ja Hans Otte. Hän opiskeli myös musiikkitiedettä ja oikeustiedettä Münchenissä, Hampurissa ja Berliinissä; hänen tohtorin väitöskirjansa on vuodelta 1977 Berliinistä. Ruzicka nimitettiin Hochschule für Musik und Theater Hamburgin professoriksi vuonna 1990. Hän on Münchenin taideakatemian ja Freie Akademie der Künste Hamburgin jäsen.

Ruzicka toimi Berliinin radion sinfoniaorkesterin taiteellisena johtajana 1979–87 ja Hampurin valtionoopperan johtajana 1988–97. Hän oli myös Concertgebouw-orkesterin taiteellinen neuvonantaja (1997–99), Salzburger Festspielen taiteellinen johtaja (2001–06) ja Münchenin biennaalin taiteellinen johtaja (1996–2014). Ruzicka on johtanut useita huomattavia kansainvälisiä orkestereita ja levyttänyt niiden kanssa mm. Gustav Mahlerin ja Hans Werner Henzen teoksia. Lukuisat johtavat kansainväliset orkesterit ovat myös esittäneet Ruzickan omia teoksia. Hänen tuotantoonsa kuuluu orkesteri- ja kamarimusiikin lisäksi muun muassa *Celan*, ooppera, joka kantaesitettiin Dresdenissä 2001; toinen ooppera, *Hoelderlin*, kantaesitettiin Berliinin valtionoopperassa 2008.

## Lähteet
Sojuz MS-02

**Sojuz MS-02** () on Venäjän avaruusjärjestön miehitetty avaruuslento ISS-avaruusasemalle. Alus laukaistiin Sojuz FG -kantoraketilla 19. lokakuuta 2016 Baikonurin kosmodromilta Kazakstanista mukanaan kolme avaruuslentäjää ja rahtia asemalle. Aluksen miehistö kuuluu ISS:n Retkikunta 49:n miehistöön. Laukaisun oli alun perin määrä tapahtua 23. syyskuuta 2016, mutta aluksen sähköjärjestelmässä havaittujen vikojen vuoksi laukaisu siirrettiin lokakuulle. Alus toimi ISS:n pelastusaluksena kunnes palasi maahan huhtikuussa 2017.

## Miehistö
* Sergei Ryžikov, Venäjän avaruusjärjestö, päällikkö
* Andrei Borisenko, Venäjän avaruusjärjestö
* Robert Kimbrough, Nasa

### Varamiehistö
* Aleksandr Misurkin, Venäjän avaruusjärjestö, päällikkö
* Nikolai Tihonov, Venäjän avaruusjärjestö
* Mark Vande Hei, Nasa

## Lähteet
Raimo Kantola

**Raimo Kantola** -nimisiä henkilöitä ovat:

* Raimo Kantola (1940–2025), ammattiyhdistysjohtaja, Työturvallisuuskeskuksen toimitusjohtaja
* Raimo Kantola (1955–2024), professori, tietoliikennetekniikan ja tietoverkkojen tutkija sekä henkirikoksen uhri
Lauri Karén

**Lauri Erik Karén** (29. huhtikuuta 1927 Iida, Japani – 7. toukokuuta 2006 Gex, Ranska) oli suomalainen valtiotieteen maisteri ja lehtien ulkomaankirjeenvaihtaja.

Japanissa syntyneen Lauri Karénin vanhemmat Artturi Karén ja Irene Tengström olivat Suomen Luterilaisen Evankeliumiyhdistyksen lähetystyöntekijöitä. Hänen nuorempi veljensä oli näyttelijä Aarre Karén. Maisteriksi valmistuttuaan Karén oli ensin työssä kolmen vuoden ajan vakuutusalalla, kunnes hän siirtyi vuonna 1952 toimittajaksi *[[Kotimaa]]*-lehteen. Hän oli sitten viiden vuoden ajan työssä Britannian yleisradioyhtiön BBC World Servicen suomenkielisessä toimituksessa vuoteen 1959 saakka. Karén oli sen jälkeen *[[Uusi Suomi]]* -lehden toimittajana Helsingissä, ja parin vuoden kuluttua hän siirtyi lehden Lontoon-kirjeenvaihtajaksi. Seuraavaksi Karén toimi *[[Helsingin Sanomat|Helsingin Sanomien]]* kirjeenvaihtajana Pariisissa 1965–1971, Genevessä 1971–1975 ja Washingtonissa 1975–1978. Viimeksi Karén oli *Helsingin Sanomien* kirjeenvaihtajana Genevessä 1978–1992 ja toimi samalla myös lehden Ranskan-kirjeenvaihtajana. Karén jäi eläkkeelle 1992. Eläkevuosinaan Karén asui Ranskan Gexissä lähellä Sveitsin rajaa ja kesäisin Bretagnessa ranskalaissyntyinen vaimonsa Solangen kanssa.

Karén joutui yhteenottoon presidentti Urho Kekkosen kanssa kirjoitettuaan Kekkosen Unkarin valtiovierailun aikana vuonna 1969 presidentin virallisen vastaanoton maassa olleen tavallista vaisumman. Tämä johtui siitä, että Neuvostoliitto ei silloin sallinnut Itä-Euroopan maiden olevan liian läheisissä suhteissa myöskään puolueettomiin maihin kuten Suomeen.

Vuonna 2018 Otava julkaisi Karénin kirjoittaman, jo vuonna 2005 valmistuneen Aatos Erkon elämäkerran. Se perustuu Karénin Erkon kanssa käymiin keskusteluihin, mutta Erkko oli vaatinut, ettei sitä saa julkaista hänen elinaikanaan. Kirjan esipuheen on kirjoittanut Lauri Karénin tytär Michelle Karen (s. 1960), joka on kirjoittanut kirjoja muun muassa astrologiasta. Michelle Karenin kirjoista yksi on suomennettu (*Astrologiaa työn merkeissä: pomot ja alaiset astrologisina luonnetyyppeinä*, WSOY 2000)

## Teokset
* *Lontoon kaduilta ja kujilta*. WSOY 1960
* *Herrasmiehiä valepuvussa*. WSOY 1994, muistelmateos
* *Aatos Erkko, yksityinen valtiomies*, Otava 2018

### Suomennokset
* G. A. Gripenberg: *Lontoo-Vatikaani-Tukholma: suomalaisen diplomaatin muistelmia*, ruotsinkielisestä käsikirjoituksesta suom. Lauri Karén. WSOY 1960

## Lähteet
Bahrain paralympialaisissa

**[[Bahrain]]** on osallistunut **[[Paralympialaiset|paralympialaisiin]]** vuoden 1984 kesäparalympialaisista lähtien joka kerta kesäparalympialaisiin. Maa on saavuttanut yhteensä kaksi kultaa, kolme hopeaa ja viisi pronssia, eli yhteensä kymmenen mitalia. Maan kaikki mitalit ovat tulleet yleisurheilusta. Talviparalympialaisiin maa ei ole osallistunut.

## Mitalit kesäparalympialaisittain

## Lähteet
Leo Riski

**Leo Riski** (s. 1951 Sysmä) on suomalainen valtiotieteen maisteri, lehdistöneuvos ja entinen ulkomaankirjeenvaihtaja.

Riski suoritti toimittajatutkinnon Sanoman toimittajakoulussa vuonna 1977 ja hän valmistui valtiotieteen maisteriksi Helsingin yliopistosta 1982, pääaineena oli kansainvälinen politiikka.

Riski oli Yleisradion uutis- ja ajankohtaisohjelmien toimittajana vuodesta 1977 alkaen ja hän juonsi A-plus-, Aamu-TV- ja Maailmannäyttämöllä-ohjelmia. Hän oli Yleisradion pääkirjeenvaihtajana Brysselissä 1991–1994 ja kirjeenvaihtajana Berliinissä 2001–2005. Tämän jälkeen Riski toimi viiden vuoden ajan Suomen Berliinin-suurlähetystön lehdistöneuvoksena vuoteen 2013 saakka.

## Lähteet
Bahrain kesäparalympialaisissa 2016

**[[Bahrain]]** osallistui Rio de Janeiron kesäparalympialaisiin vuonna 2016 kahden urheilijan joukkueella. Maata edusti Fatena Nedham naisten kuulantyönnössä luokassa F53 ja Rooba Alomari naisten kiekonheitossa luokassa F54-55. Maan lipunkantajana avajaisissa toimi Fatema Nedham, joka voitti kultaa tuoden maalle ensimmäisen paralympiamitalin sitten vuoden 2004 Ateenan kesäparalympialaisten. 

## Mitalistit
### Kultaa
*Fatema Nedham - Naisten kuulantyöntö (Luokka:F53)

## Joukkue
### Yleisurheilu

*Fatema Nedham - Naisten kuulantyöntö (Luokka:F53)
*Rooba Alomari - Naisten kiekonheitto (Luokka:F54-55)

## Lähteet
Sos.-Dem. Naisliitto

**Sosialidemokraattinen Naisliitto** (yhdistysrekisterissä **Sos.-Dem. Naisliitto**) oli vuosina 1921–1979 toiminut suomalainen sosialidemokraattinen naisjärjestö.

## Historia
Liitto perustettiin nimellä **Suomen Sosialidemokraattinen Työläisnaisliitto** vuonna 1921, kun vähemmistöön jääneet SDP:n kannattajat irtauduttuaan Suomen sosialidemokraattisesta naisliitosta (1900–1923) vuonna 1920 kärjistyneiden linjakiistojen vuoksi. Sen puheenjohtajana toimi Miina Sillanpää vuoteen 1932. Vuoden 1950 liittokokous päätti muuttaa järjestön nimeksi Sos.-Dem. Naisliitto. Työväen ja Pienviljelijäin Sosialidemokraattisen Liiton kannattajat saivat liitossa enemmistön vuonna 1959, jolloin SDP:n kannattajat muodostivat Sosialidemokraattisten Naisten Keskusliiton. Liitot yhdistyivät vuonna 1979 Sosialidemokraattisiksi Naisiksi.

## Jäsenet
Liittoon kuului parhaimmillaan hieman yli 12 000 jäsentä 1950-luvun alussa. Perustettaessa jäseniä oli hieman yli tuhat ja vuonna 1978 noin 5800. Liiton toiminnasta irtautuivat erillisiksi yhdistyksiksi muun muassa Ensi Kotien Liitto, Työväen Kukkasrahasto, Koteja Vanhuksille, Vanhusten Kotiapu, Kotineuvontaliitto, Äitien Lomahuolto ja Kotien Puolesta Keskusliitto.

## Yhteydet
Liitto osallistui kansainvälisiin sosialististen naisten edustajakokouksiin vuodesta 1923 alkaen ja Sosialidemokraattisten naisten kansainvälisen neuvoston edustajakokouksiin 1955 lähtien sekä Sosialistisen internationaalin naissihteeristön toimintaan. Liitto osallistui myös pohjoismaisten sosialidemokraattisiin naisten kokouksiin 1930-luvulta lähtien ja Sosialidemokraattisten naisten pohjoismaisen yhteistyökomitean toimintaan 1947 alkaen.

## Puheenjohtajat

* 1921–1932 Miina Sillanpää
* 1932–1941 Anni Huotari
* 1941–1946 Sylvi-Kyllikki Kilpi
* 1946–1947 Miina Sillanpää
* 1947–1959 Tyyne Leivo-Larsson
* 1959–1965 Martta Salmela-Järvinen
* 1965–1975 Tyyne Leivo-Larsson
* 1975–1979 Fanni Front

## Sihteerit

* 1921–1932 Hilda Seppälä
* 1932–1936 Miina Sillanpää
* 1936–1953 Martta Salmela-Järvinen
* 1953–1959 Anu Karvinen
* 1959–1963 Aune Seme
* 1963–1968 Anu Karvinen
* 1968–1970 Leila Lindberg
* 1970–1972 Riitta-Anneli Lainio
* 1972–1973 Leila Viitamäki
* 1973–1976 Outi Nurmi
* 1976–1978 Pirjo Ojanen
* 1978–1979 Tuulikki Kannisto

## Lähteet
*
### Viitteet
Kuningas Faravidin testamentti

**Kuningas Faravidin testamentti** on tietokirjailija Heikki Lehikoisen kirjoittama lastenkirja, joka ilmestyi 2016 Teoksen kustantamana. Kirja on ensimmäinen kertomus sarjassa *Sukelluslabradori Tufunus tutkii*.

Lehikoinen oli romaanilla vuoden 2017 Lasten LukuVarkaus -palkintoehdokas.

## Tarina
Sarjan päähenkilö on labradorinnoutaja sukelluslabradori Tufunus. Kirjan kertoja saa väärään osoitteeseen toimitetun kirjeen, ja hän lähtee viemään sitä Tufunukselle. Heidän ja Tufunuksen ystävän Maroksen tehtäväksi tulee selvittää Suomen muinaisen kuninkaan Faravidin testamentin arvoitusta. Apua he saavat apua Erittäin Salaisen Poliisin edustajilta ja nykyajan šamaanilta. 

## Lähteet
Möllit

**Möllit** () on suomalaisen Zaibatsu Interactiven kehittämä ongelmanratkaisutyyppinen kosketusnäyttöisillä laitteilla pelattava mobiilipeli. Pelin on julkaissut Suomessa Yleisradio yhteistyössä Pikku Kakkosen ja BUU-klubbenin kanssa. Se julkaistiin ilmaiseksi 8. lokakuuta 2015.

Peliä voi pelata joko yksinpelinä tai usean pelaajan kanssa samalla laitteella. Pelissä liikutetaan neljää ”mölliä”, joista jokainen tulee ohjata erilaisten kenttien läpi. Peli on tarkoitus julkaista myös ulkomailla myöhempänä ajankohtana.

Pelin kohderyhmä on 6–8-vuotiaat. Peli on saatavilla sekä iOS- että Android-alustoille.

## Lähteet

## Aiheesta muualla
* Möllit – kotisivut
* Elder Goo – kotisivut  
* Möllit tulee; Radio Jyväskylä 
* Jyväskyläläisyritys julkaisi koko perheen pelin; Radio Jyväskylä 
* Suomalaiselta pelifirmalta esikoinen – "Testi maailmanmarkkinoita varten"; ksml.fi
* Game Dev Days 2016 in Tallinn; expa.fi
Klordekoni

**Klordekoni** eli **keponi** (C10Cl10O) on kloorattuihin rengasrakenteisiin ketoneihin kuuluva orgaaninen yhdiste. Yhdistettä on käytetty aikaisemmin maataloudessa hyönteismyrkkynä ja fungisidina, mutta nykyisin sen käyttö on kielletty useassa maassa klordekonin terveys- ja ympäristövaikutusten vuoksi.

## Ominaisuudet
Klordekoni on huoneenlämpötilassa valkoista kiteistä ainetta. Yhdiste liukenee erittäin vähän veteen ja paremmin moniin orgaanisiin liuottimiin kuten etanoliin ja asetoniin. Klordekoni tehoaa useisiin hyönteisiin ja myös eräisiin sieniin. Yhdiste on myös erittäin myrkyllistä monille muille eliöille kuten nisäkkäille. Klordekonille altistumisesta voi seurata pääkipua, huonovointisuutta, lihasten heikkoutta, vapinaa ja kouristuksia. Eläinkokeissa klordekonin on todettu olevan karsinogeeninen. Yhdiste on luonnossa pysyvä yhdiste ja kertyy eliöihin. Ympäristössä mireksi hapettuu klordekoniksi.

## Valmistus ja käyttö
Ensimmäisen kerran klordekonia valmistettiin vuonna 1951. Ainetta valmistetaan heksakloorisyklopentadieenistä rikkitrioksidin tai klooririkkihapon avulla.

Klordekonia on käytetty hyönteismyrkkynä maataloudessa 1950-luvun puolivälistä alkaen muun muassa koloradonkuoriaisten ja ripsiäisten torjuntaan. Lisäksi sillä on kontrolloitu myös torakoita, muurahaisia, termiittejä sekä omenarupea ja härmää. Suomessa yhdistettä ei kuitenkaan ole koskaan käytetty. Klordekonin käyttö on nykyään kielletty useassa maassa. Yhdysvalloissa se kiellettiin vuonna 1978, koska Chesapeakenlahti ja Jamesjoki saastuivat klordekonia sisältävistä jätevesistä. Euroopan unionin alueella yhdisteen käyttö on ollut kiellettyä vuodesta 2007 ja yhdiste kiellettiin myös Tukholman sopimuksessa.

## Lähteet

## Aiheesta muualla
* Human Metabolome Database (HMDB): Chlordecone
* Toxin and Toxin Target Database (T3DB): Chlordecone 
* Kyoto Encyclopedia of Genes and Genomes (KEGG): Chlordecone
Dale of Merchants

**Dale of Merchants** on Sami Laakson vuonna 2015 julkaisema pakanrakennuskorttipeli. Pelissä kauppiaat kilpailevat asemasta mahtavassa kauppiaiden killassa. *Dale of Merchants* suunniteltiin alusta asti englanniksi, sillä sen joukkorahoituskampanja suunnattiin kansainvälisille markkinoille.

Lautapelioppaan arvostelussa *Dale of Merchantsin* katsottiin kuuluvan ”vuoden parhaisiin peliuutuuksiin”. Hiidenpeli.comin mukaan peli on saanut kansainvälisesti hyvän vastaanoton.

Vuonna 2016 peliin julkaistiin jatko-osa *Dale of Merchants 2*, jota voi pelata joko yksinään tai yhdessä alkuperäisen pelin kanssa. Ensimmäinen kampanja sai rahoitusta 14 000 euroa, kun jatko-osaa rahoitettiin jo 72 000 euron edestä.

## Pelaaminen
Pelin kortit jakautuvat eri pakkoihin eläinlajien mukaan. Jokaiseen peliin otetaan vain tietty määrä pakkoja pelaajamäärän mukaisesti. Omalla vuorollaan pelaaja voi tehdä vain yhden toiminnon: joko ostaa kauppapaikalta kortin, pelata kädestään kortin, pöydätä kortin tai hylätä kädestään kortteja poistopakkaansa. Sen jälkeen pelaaja täydentään kätensä nostopakastaan viiteen korttiin; kun pelaajan nostopakasta loppuvat kortit, poistopakasta sekoitetaan uusi nostopakka. Pelaajan tavoitteena on rakentaa kahdeksan kojua korteistaan, jotka nousevat arvossa yhdestä kahdeksaan. Yhteen kojuun voi (poikkeuksia lukuun ottamatta) rakentaa vain yhden eläinlajin korteista. Korttien arvot vaihtelevat yhdestä viitteen ja se on myös niiden pohjahinta marketista ostettaessa − mitä taaempana marketissa kortti on, sitä enemmän sen pohjahinnan päälle tulee lisähintaa. Ensimmäinen kortti maksaa arvonsa verran, viimeinen +4. Ostetut kortit nostetaan käteen. Erityisiä tekniikkakortteja voi pelata korteissa mainittujen toimintojen toteuttamiseksi.

## Lähteet

## Aiheesta muualla
*Snowdale Design: Dale of Merchants
*Kickstarter: Dale of Merchants
*Board Game Geek: Dale of Merchants
*Dale of Merchants; Pöydällä
*Dale of Merchants. Dolina kupców. Recenzja
Kari Karanko

**Kari Juhani Karanko** (12. maaliskuuta 1941 Suomussalmi – 9. toukokuuta 2020 Helsinki) oli suomalainen diplomaatti, koulutukseltaan ekonomi. Hän vaikutti merkittävästi Suomen kehityspolitiikkaan.

Karanko aloitti ulkoasiainministeriössä kehitysyhteistyösihteerinä vuonna 1970 ja teki ministeriössä lähes 40-vuotisen uran. Hän oli suurlähettiläänä Dar es Salaamissa, Tansaniassa, 1988–1993 ja sen jälkeen toimi ulkoasiainministeriön kehitysyhteistyöneuvoksena kahdesti (1993–1998 ja 2000–2005). 

Hän oli suurlähettiläänä Windhoekissa, Namibiassa 1998–2000; sieltä hän joutui palaamaan Namibian pyynnöstä, sillä hän oli kritisoinut maan hallitusta koska se oli ottanut osaa Toiseen Kongon sotaan. Sen jälkeen hän oli ulkoministeriön kansainvälisen ympäristöpolitiikan yksikön päällikkö. Vuosina 2006–2007 Karanko oli suurlähettiläänä Kathmandussa, Nepalissa.

## Lähteet
Unisex (televisio-ohjelma)

**Unisex** on vuonna 2006 MTV3-kanavalla esitetty muotiin keskittynyt televisiohjelma, jonka vakiojäseneninä toimivat Saimi Nousiainen ja Arman Alizad ja juontajana Heli Roiha.

## Jaksot
### Ensimmäinen tuotantokausi

### Toinen tuotantokausi

## Aiheesta muualla
* MTV3 - Unisex
Viivauskone

**Viivauskone** on William Orville Hickokin 1800-luvun puolessa välissä paperin viivaamiseen kehittämä menetelmä. Koneella tehdään paperiin viivoja ja se soveltuu näin ollen taulukoiden ja ruutupaperin valmistukseen. Koneen toiminta perustuu erityisiin konetta varten valmistettuihin vierekkäin oleviin kyniin, joihin vesipohjainen painoväri johdetaan lankojen avulla. Kyniin on pyörähdyssylintereihin asennettavien kappaleiden avulla mahdollista ohjelmoida mekaanisesti nostoja siten, että linjat katkeavat halutuksi matkaksi.

Laskennan digitalisoitumisen myötä 1960- ja 1980-lukujen välillä myös taulukoiden ja ruutupaperin kysyntä väheni voimakkaasti. Nykyisin olemassa oleva tarve täytetään pääasiassa käyttämällä offset-painoa.

## Lähteet

## Aiheesta muualla
* Hickok paper-ruling machines, automatic paper feeders, ruling pens and inks, Catalog No. 89
The Swapper

**The Swapper** on suomalaisen Facepalm Gamesin kehittämä ja julkaisema pulmapohjainen tasohyppelypeli. Se julkaistiin vuonna  Steam-palvelussa Microsoft Windowsille ja vuonna 2014 Mac OS X:lle ja Linuxille.

Curve Studios teki pelistä käännöksen Sonyn ja Nintendon alustoille vuonna 2014.

## Pelaaminen

Peli on scifi-teemainen peli, jossa pelaaja ohjaa tutkimusasemalle jäänyttä selviytyjää. Hän löytää oudon laitteen, jonka avulla hän voi luoda itsestään klooneja. Kloonauksen avulla pelaaja voi ratkoa pulmia ja selvittää tutkimusaseman tutkijoiden kohtalon.

Peli on metroidvania-tyyppinen toimintaseikkailupeli.

## Kehitys
Helsingin yliopiston opiskelijat Otto Hantula ja Olli Harjola kehittivät pelin vapaa-ajallaan. He aloittivat kehityksen vuonna 2010. Indie Fund rahoitti pelin kehitystä vuonna 2012.

Curve Studios kehitti pelin käännöksen Sonyn alustoille ja Wii U:lle vuonna 2014.

Pelin kehitysprosessista tekee erityislaatuisen sen, että pelin taustagrafiikat on tehty savesta. Pelin taustoja tehdessä ei siis hyödynnetty ollenkaan 3d-mallinnusohjelmia.

## Arvioita

*The Swapper* sai julkaisussaan kriitikoilta myönteisen vastaanoton. Arvostelijat kehuivat pelin visuaalista tyyliä ja tunnelmaa sekä laadukkaita pulmia.

IGN antoi arvostelussaan pelille 9.3/10.

PC Gamer antoi arvostelussaan pelille 88/100.

## Lähteet

## Aiheesta muualla

*Virallinen sivusto
Kuninkaiden aika (roolipeli)

**Kuninkaiden aika** on Pasi Silanderin ja Piia Makkosen kirjoittama ja Lasten Keskuksen vuonna 1993 julkaisema roolipeli.

Evankelisluterilaisten seurakuntien nuorisotyön avuksi laadittu Kuninkaiden aika johdattelee lapsia ja nuoria Vanhan testamentin tapahtumiin. Aihepiiristään huolimatta Kuninkaiden aika on pohjimmiltaan yksinkertainen ja helposti lähestyttävä peli, joka sopii mainiosti aloittelijoille ja lyhyisiin pelihetkiin. Pelissä raamatullinen kuninkaiden aika esitetään kiehtovana ympäristönä, johon eläytymällä pelaajat oppivat Raamatun tapahtumista ja henkilöistä. Tarkoituksena ei ollut ottaa kantaa nykyisen Israelin valtion puolesta tai sitä vastaan. Pelin tekijät ovat olleet myös mukana tekemässä pelejä AD 50 ja Steissin yö.

Peli syntyi kun Pasi Silander ja Piia Makkonen olivat lukioiässä. Peliä testattiin kahtena iltana viikossa Malmin seurakunnan ATK- ja roolipelikerhossa. Tekijät olivat aktiivisia myös seurakuntien kanssa tehtyjen sähköisten opetuspelien kehityksessä.

Kuninkaiden aikaa on pidetty yksinkertaisena roolipelinä, joka soveltuu erityisen hyvin koulujen ja kerhojen käyttöön.

## Lähteet
Kuka, mitä, häh?

**Kuka, mitä, häh?** on vuonna 2007 Nelonen-kanavalla esitetty keskusteluohjelma, jota juonsi Mikko Silvennoinen ja jonka vakiokeskustelijoina toimivat Lotta Backlund, Riikka Pulkkinen, Marko Parkkinen, Juha Itkonen ja Pirjo Suhonen. Ohjelma lopetettiin viidennen jakson jälkeen alhaisten katsojalukujen vuoksi.

## Jaksot

## Lähteet
De Blob

**De Blob** on THQ Wirelessin vuonna  julkaisema tasohyppely- ja pulmapeli. Peliä kehitti alun perin Wiille Blue Tongue Entertainment ja Nintendo DS:lle Helixe Studio. Suomalainen Universomo kehitti pelin mobiiliversion. *De Blobin* mobiiliversio sai kritiikkiä ohjaustavastaan, jossa pelihahmo liikkui puhelinta kallistamalla.

## Arvioita

Pelin J2ME-versio sai 7/10 PocketGamer arvostelussa.

## Alustat

Peli on julkaistu mm. seuraaville alustoille:
* Android
* BlackBerry
* iOS
* Mobiili (J2ME)

## Lähteet

## Aiheesta muualla
*Finnish Video Games − A History and Catalog, s. 180-181. McFarland & Company, 2015.
* 
*
Mikko Heliövaara

**Mikko Ahti Heliövaara** (23. elokuuta 1929 Tampere – 2. marraskuuta 2011) oli suomalainen arkkitehti. 

## Henkilöhistoria
Heliövaaran vanhemmat olivat Aatto Heliövaara ja Lempi Löfgren. Hänen puolisonsa vuodesta 1953 oli arkkitehti Marianna Helena Avellan. Kari Heliövaara (s. 1954), Eero Heliövaara (s. 1956) ja Jaakko Heliövaara (s. 1960) ovat heidän lapsiaan. Heliövaara tuli ylioppilaaksi 1948 ja valmistui arkkitehdiksi Teknillisestä korkeakoulusta 1956. Hänellä oli yhteinen arkkitehtitoimisto puolisonsa kanssa vuodesta 1963.

Heliövaara suunnitteli urallaan runsaasti kohteita puolustusministeriölle ja puolustusvoimille. Hän on suunnitellut muun muassa Upinniemen varuskunnan päävartion ja kirkon sekä Pansion varuskunnan aliupseerikerhon.

## Suunnittelutöitä
Heliövaaran suunnittelutöitä ovat muun muassa seuraavat:

* Merikappeli, Upinniemi, Kirkkonummi
* Lapuan Patruunatehtaan tehdasrakennus, Lapua
*Enskärin kasarmirakennukset, Utö
*Fabianinkatu 8, Helsinki
* Maunulan liikuntahalli ja väestönsuoja, Helsinki
* Hotelli Patria, Lappeenranta

*Postitalon, Hotelli Tornin ja Suomen Kaartin ns. vanhan kasarmin saneeraukset, Helsinki
* Suomenkasarmin saneeraus, Hämeenlinna
* Suomen Teollisuupankin toimitalo, Helsinki
* Maatalousoppilaitokset, Ilmajoki ja Iisalmi (Peltomäki)
*Vaisala Oyj:n rakennukset, Vantaa

## Lähteet
Liana Liberato

**Liana Daine Liberato** (s. 20. elokuuta 1995 Galveston, Texas) on yhdysvaltalainen elokuva- ja televisionäyttelijä. Hän aloitti näyttelemisen kotikaupungissaan seitsemänvuotiaana ja 10-vuotiaana alkoi esiintyä televisiorooleissa ja independent-elokuvissa. Hän esiintyi ensimmäisen kerran tv-ruudulla vuonna 2005 sarjan *[[Todistettavasti syyllinen]]* jaksossa. Liberaton ensimmäinen elokuvarooli taas oli vuoden 2007 elokuvassa *[[The Last Sin Eater]]*. Hän on siitä eteenpäin esiintynyt mm. sarjoissa *[[House (televisiosarja)|House]]* ja *[[Sons of Anarchy]]* sekä elokuvissa *[[Trust (elokuva)|Trust]]*, *[[Stuck in Love]]* ja *[[Jos vielä jään]]*.

Liberato syntyi Texasissa George ja Rhondelle Liberatolle. Hänellä on italialaisia sukujuuria.

Liberato oli mukana Miley Cyrusin musiikkivideolla ”7 Things” vuonna 2008.

## Filmografia

## Aiheesta muualla
*
Minecraft: Education Edition

**Minecraft: Education Edition** (vuoteen 2016 **MinecraftEdu**) on osittain suomalaisen TeacherGaming-yrityksen vuonna 2011 kehittämä Minecraft-versio, joka muokkaa *Minecraftista* luokkahuonekäyttöön soveltuvan opetuspelin. *Minecraftista* on *Minecraft: Education Editionissa* muokattu kouluopetukseen sopiva tarjoamalla opettajille erilaisia työkaluja ja hallintavälineitä.

Kun *MinecraftEdu* vuoden 2016 alussa siirtyi Microsoftin omistukseen, hyödynnettiin sitä opetuksessa jo yli 40 eri maassa ja kymmenissätuhansissa kouluissa. Nykyisin *MinecraftEdu* tunnetaan nimellä **Minecraft: Education Edition** ja se julkaistiin virallisesti marraskuun ensimmäisenä päivänä vuonna 2016.

## Lähteet

## Aiheesta muualla
*Minecraft: Education Edition 
*TeacherGaming - MinecraftEdu
*Yle Uutiset - Minecraft-peliä jalostetaan opetusmateriaaliksi kouluihin suomalaisidean pohjalta
*Yle Uutiset - Lapset ja vanhemmat ryntäsivät koodikouluun – "Ohjelmoinnin perusteet täytyy tuntea tulevaisuuden työelämässä"
*Karjalainen - Jättipotti yrityskaupasta: Microsoft osti Joensuussa ideoidun opetuspelin 
*Pekka Mykkänen: Kaikki pelissä; HS 
*http://www.v2.fi/uutiset/pelit/23747/Minecraftista-opetusversio-ensi-kesana-myos-Crytek-astuu-akateemiseen-maailmaan/
*http://www.gamasutra.com/view/news/263855/Microsoft_buys_MinecraftEdu_moves_to_put_Minecraft_in_more_schools.php
*http://www.gamasutra.com/blogs/JensSchottmann/20160126/264382/Does_Microsofts_acquisition_of_MinecraftEdu_signal_the_return_of_blockbuster_educational_games.php
*http://www.gamasutra.com/view/news/270537/Minecraft_Education_Edition_heading_to_classrooms_in_May.php
Lola Panda

**Lola Panda** on kuvitteellinen pandahahmo, joka on pääosassa suomalaisen BeiZ-pelitalon kehittämässa samannimisessä opetuspelien sarjassa. Pelit ovat suosittuja erityisesti Kiinassa ja Yhdysvalloissa, ja Suomi on vain marginaalinen markkina-alue. Peleissä on ääniohjaus kymmenillä kielillä.

BeiZ perustettiin Kiinassa vuonna 2010. Yhtiö hankittiin suomalaisomistukseen kaksi vuotta myöhemmin. Tuolloin suomalaisen peliteollisuuden kivijalkana pidettiin Rovion, Supercellin, Remedyn, Bugbearin ja Fingersoftin kaltaisia viihdepelien tekijöitä. *Lola Panda* -oppimispelit ovatkin menestyneet kansainvälisesti, erityisesti Kiinassa, ilman tunnetumpien pelitalojen saamaa julkisuutta.

Lola Panda opettaa alle kouluikäisiä eri taitojen oppimiseen.

## Pelit
*Lola Panda* -pelisarjaan kuuluvat pelit:
**Lolan Tavuviidakko*
**Lolan Matikkaseikkailu*
**Lolan ABC-juhlat*
**Lolan Matikkajuna*
**Lola Löytöretkellä*
**Lolan Aakkosjuna*

## Lähteet

## Aiheesta muualla
* Lola Panda -pelisarjan kotisivut
* Lola Panda Oppimisen uusi aika -hankkeessa
Iljanne

**Iljanne** on tasainen, tiivis jääkerros, joka yleensä on läpinäkyvä. Se muodostuu jäätävän sateen osuessa maahan.

## Muodostuminen

Kun alijäähtynyt sadepisara kohtaa kylmän maanpinnan tai muun kiinteän kohteen, se jäätyy. Maahan muodostuu näistä alijäähtyneistä vesipisaroista erittäin liukasta jääpeitettä, jota kutsutaan iljanteeksi. Pohjoismaissa iljanteeksi kutsutaan myös pakkasella maanpintaan jäätynyttä vettä.

## Vaikutukset

Läpinäkyvä iljanne aiheuttaa vaaratilanteita autoilijoille ja jalankulkijoille. Rankka jäätävä sade aiheuttaa vahinkoja: se voi katkoa esimerkiksi voimajohtoja ja puiden oksia. Suurimman vaaran se aiheuttaa lentokoneille ja laivoille. Lentokoneen runkoon voi kertyä nopeasti jäätä, joka vaikuttaa koneen aerodynamiikkaan ja nopeuteen. Jos purjeveneen mastoon kertyy jäätä, vene voi kaatua.

Iljanne sulaa yleensä muutamassa tunnissa, mutta joskus se voi pysyä maassa useita päiviäkin. Ennätys on tiettävästi Yhdysvaltain Connecticutista vuodelta 1969, jolloin iljanne pysyi maassa puolitoista kuukautta. Tietyissä olosuhteissa teiden suolaus voi estää iljanteen muodostumisen tielle.

## Katso myös

* Musta jää

## Lähteet

## Aiheesta muualla

* 
* Iljanne Tieteen termipankissa
Jouko Kari

**Jouko Ilmari Kari** (18. maaliskuuta 1939 Lehtimäki – 24. tammikuuta 2021 Jyväskylä) oli suomalainen kasvatustieteilijä. Hän toimi Jyväskylän yliopiston Kasvatustieteiden tutkimuslaitoksen johtajaprofessorina 1980–1993 ja sen jälkeen kasvatustieteen (opettajankoulutuksen) professorina vuodesta 1993. Hänen tutkimuskohteitaan olivat oppimateriaalit, opettajan roolit ja myös työ- ja urheilusuoritusten kriittiset kohdat.

## Teokset
* *Opettajan ammatti ja kasvatustietoisuus*. Otava 1995

## Lähteet
Pentti Karjalainen

**Leo Pentti Karjalainen** (s. 1945) on suomalainen tekniikantutkija. Hän toimi vuodesta 1977 alkaen Oulun yliopiston metalliopin apulaisprofessorin ja professorin viran hoitajana (professorinimitys v. 1988) eläkkeelle jäämiseensä saakka vuoden 2013 alussa. Hän johti materiaalitekniikan laboratoriota vuodesta 1981 ja koulutti 140 diplomi-insinööriä erityisesti perusmetalliteollisuuden palvelukseen. Hän oli perustamassa Oulun yliopiston Terästutkimuskeskus CASR:ia vuonna 2006 ja toimi sen johtoryhmän puheenjohtajana vuoteen 2024 saakka, jolloin hänen seuraajakseen valittiin Ville-Valtteri Visuri. Hänen tutkimuksensa kohdistuu erityisesti lujien terästen valmistukseen termomekaanisia käsittelyjä käyttäen sekä näiden mikrorakenteisiin ja mekaanisiin ominaisuuksiin. Hän on julkaissut yli 200 tieteellistä artikkelia yhdessä useiden kansainvälisten tutkijoiden kanssa. Oulun yliopiston metallitutkimuksen historiaa hänen aikanaan on kuvattu teoksessa ”Puoli vuosisataa metallitutkimusta Oulun yliopistossa”.

## Lähteet

## Aiheesta muualla
* 120 osaajaa: Pentti Karjalainen  Tekniikan akateemiset
Helga Väänänen

**Helga Inkeri Väänänen** (o.s. *Korhonen*; 15. heinäkuuta 1928 Siilinjärvi – 10. marraskuuta 2020 Upplands Väsbyn kunta, Ruotsi) oli suomalainen iskelmälaulaja, joka teki 1970-luvun alussa parodisen kolkolla laulutyylillään kaksi singleä Toivo Kärjen edesauttamana. Väänänen oli tuolloin yli 40-vuotias.

Pohjois-Savon Siilinjärveltä kotoisin ollut Helga Väänänen oli jo nuorena haaveillut laulajan urasta, mutta vasta 40-vuotiaana hän päätti lähettää koenauhan Toivo Kärjen levy-yhtiölle. Kärki innostui Väänäsen tyylistä ja alkoi kaavailla hänestä yhdysvaltalaisen Mrs. Millerin kaltaista kypsän iän vauhdikasta iskelmälaulajaa.

Vuonna 1971 Helga Väänänen levytti esikoissinglensä ”Tunturisatu”, jonka toisella puolella oli 1930-luvun kupletti ”Vetoketju”. Seuraavana vuonna julkaistiin Rauno Lehtisen sovittama toinen single, Sirkka Valkola-Laineen säveltämä ja sanoittama tango ”Mä olen nainen”. Ilmestymisaikanaan eroottisen rohkeana pidetyn kappaleen ovat myöhemmin levyttäneet myös Vera Telenius, Tuulikki Eloranta ja Ritva Oksanen. Singlen b-puolella on Väänäsen kulmikas versio Bill Haleyn rock and roll -klassikosta Rock Around the Clock nimellä ”Tunnista toiseen”. Se julkaistiin uudelleen tupla-CD-kokoelmalla *[[Riman alta ja ohi maalin – Suomi-iskelmän hurjimmat harhalaakit]]*.

Väänänen asui levytysvuosinaan Espoossa, mutta erosi puolisostaan vuonna 1976 ja muutti Ruotsiin Hammarbyn alueelle. 

## Lähteet
Pirjo Sewón

**Pirjo Inkeri Sewón** (ent. **Karunen**; 29. marraskuuta 1935 Turku – 8. toukokuuta 2023 Turku) oli suomalainen kasvitieteilijä. Hän toimi Turun yliopiston kasvitieteen professorina vuodesta 1985 vuoteen 1998. Sewón oli Suomen Tiedeseuran jäsen.

## Teokset
* *Studies on moss spores 1. The triglycerides of Polytrichum commune spores and their mobilization and degradation in relation to the germination phases*. Diss. Turun yliopiston julkaisuja A 2, Biologica–Geographica–Geologia, 51. Turun yliopisto, 1972. . 

## Lähteet
Epic Rap Battles of History

**Epic Rap Battles of History** (lyh. **ERB**) on YouTube-kanava, jonka ovat perustaneet Peter Shukoff eli ”Nice Peter” ja Lloyd Ahlquist eli ”EpicLLOYD”. Kanava julkaisee musiikkivideoita, joissa tunnetut historian ja populaarikulttuurin hahmot räppäävät toisiaan vastaan. 

## Taustaa
Kanavan videoilla esiintyneitä hahmoja ovat näytelleet Shukoff ja Ahlquist itse sekä useat vierailevat rap-artistit, mukaan lukien Moosesta näytellyt Snoop Dogg ja Isaac Newtonia näytellyt ”Weird Al” Yankovic..

Ensimmäinen ERB-musiikkivideo, *[[John Lennon]] vs [[Bill O'Reilly]]*, julkaistiin YouTubessa 26. syyskuuta 2010. Kanavalla on yli 14 miljoonaa tilaajaa, ja sen videoita on katsottu yhteensä yli 2,5 miljardia kertaa. Vuosina 2015 ja 2016 ERB oli ehdolla Producers Guild of America Award -palkinnon saajaksi parhaan digitaalisen sarjan kategoriassa, ja vuonna 2016 se oli ehdolla Emmy-palkinnon saajaksi kategoriassa *Outstanding Short Form Variety Series*.

Shukoff ja Ahlquist perustivat sarjalle toisen kanavan, nimeltään *ERB2*, jonne he julkaisevat mm. materiaalia kulissien takaa. Muutamasta pääkanavan videosta he ovat julkaisseet myös *Epic Dance Battles of History* -nimisiä videoita, joissa hahmot tanssivat toisiaan vastaan.

## Epic Rap Battles of History -sarjan jaksot

## Lähteet

#### Huomautukset

## Aiheesta muualla

* ERB:n kotisivut 
* ERB:n YouTube-kanava
* Nice Peterin YouTube-kanava, jolla ensimmäiset ERB-videot julkaistiin